Saudi-Arabia grillet av FNs menneskerettsråd
Den saudiarabiske delegasjonen redegjorde mandag for hvordan landet etterlever sine menneskerettighetsforpliktelser og svarte på spørsmål fra andre land, da de ble utspurt av FNs menneskerettsråd i Genève. BAKGRUNN: Khashoggi-mysteriet: Dette har kommet frem Under høringen uttrykte vestlige land særlig kritikk etter drapet på Khashoggi, og stilte krav om en «troverdig» og «gjennomsiktig» etterforskning. – Vi fordømmer dette overlagte drapet, sa en av de utsendte fra USA, som for første gang deltok som observatør i menneskerettsrådet etter at de trakk medlemskapet sitt i juni.Det er drøyt en måned siden Khashoggi ble drept inne på det saudiarabiske konsulatet i Istanbul i Tyrkia . Mandagens høring kommer samme dag som en tyrkisk tjenestemann anklaget Saudi-Arabia for å ha sendt eksperter til Istanbul for å dekke over drapet før tyrkisk politi fikk komme til. Tross hardt press både internasjonalt og fra diplomatene i menneskerettsrådet, snakket den saudiarabiske delegasjonen nesten ikke om Khashoggi-saken under høringen. Isteden gjentok de en kommentar de har kommet med tidligere. – Vårt land er forpliktet til å gjennomføre en rettferdig etterforskning av drapet på Khashoggi, og alle de ansvarlige vil bli rettsforfulgt. Etterforskningen fortsetter i henhold til våre lover, sa lederen for Saudi-Arabias menneskerettskommisjon Bandar al-Aiban.Mandagens utspørring rettet også søkelyset mot krigen i Jemen, der en saudiledet militærkoalisjon har fått kritikk for sine mange luftangrep. Ifølge FN er minst 10.000 mennesker er drept i Jemen siden 2015, og konflikten har ført til hungersnød for millioner av mennesker. I tillegg tok den britiske ambassadøren Julien Braithwaite opp under utspørringen at Storbritannia var «alvorlig bekymret for den forverrede menneskerettighetssituasjonen i Saudi-Arabia», og pekte på kvinners rettigheter, massearrestasjoner av rettighetsforkjempere og omfattende bruk av dødsstraff. Saudi-Arabia fremhevet at de har gjort framskritt på beskyttelsen av menneskerettigheter, blant annet gjennom reformer som har gitt kvinner mulighet til å kjøre i det ultrakonservative landet.Samtlige av FNs 193 medlemsland gjennomgår en allmenn gransking, såkalt «universal periodic review», i menneskerettsrådet hvert fjerde år. Menneskerettsrådet består av 47 medlemmer, som velges av FNs hovedforsamling for en periode på tre år.
Drapet på den saudiarabiske journalisten Jamal Khashoggi var et av temaene da landet måtte svare for seg i FNs menneskerettighetsråd.